## El Circuit Ricardo Tormo posa a la venda les entrades per al Racing Legends

*** L’esdeveniment se celebrarà els dies 1 i 2 de març en el Circuit Ricardo Tormo amb aforament limitat
* Racing Legends és una gran concentració de vehicles clàssics amb exposicions, exhibicions i moltes activitats**

El Circuit Ricardo Tormo ha posat a la venda les entrades per a assistir els dies 1 i 2 de març a l’onzena edició del Racing Legends, la major concentració de vehicles clàssics de la Comunitat Valenciana.

En esta edició l’aforament serà limitat a causa dels treballs de reconstrucció que s’estan duent a terme en els accessos i els aparcaments del Circuit. Per este motiu tota la venda d’entrades es farà de manera anticipada i no es posaran en servici les habituals taquilles en les instal·lacions de Cheste.

Els aficionats tenen l’oportunitat d’adquirir o bé l’abonament vàlid per als dos dies amb un preu de 20 euros o entrades vàlides per al dissabte 1 o el diumenge 2 de març, de 13 euros cada una. Els menors de 5 anys accediran de manera gratuïta.

Les entrades estan ja a la venda en la pàgina web del Circuit Ricardo Tormo [www.circuitricardotormo.com](http://www.circuitricardotormo.com/).

**Carlos Checa, llegenda del Circuit**

El protagonista d’esta edició serà el pilot català Carlos Checa, primer espanyol campió del món del Superbikes en 2011.

El Racing Legends serà el primer esdeveniment del calendari internacional de concentracions de vehicles clàssics. Prop de mil cotxes, motos, camions i fins i tot bicicletes clàssiques s’exposaran en el pàdoc del traçat de Cheste.

Motos de Gran Premi dels anys 60, 70 i 80, fórmules de diferents categories que van competir en els millors circuits del món el segle passat i camions de transport clàssics tindran l’oportunitat d’eixir a la pista en esta edició del Racing Legends que, com és habitual, tindrà un gran escenari central en el qual els pilots acompanyaran Carlos Checa i compartiran amb els aficionats el cap de setmana.

Fecha: 04/02/2025